### สุขภาพดีมีทางเลือก อย. จัดกิจกรรมเดิน - วิ่ง ลดโรค NCDs ชวนรู้จักสัญลักษณ์ทางเลือกสุขภาพ

อย. จัดกิจกรรมเดิน - วิ่งทางเลือกสุขภาพ ส่งเสริมการเลือกซื้อผลิตภัณฑ์อาหารที่มีเลข อย. และอ่านฉลากโภชนาการ หรือสังเกตสัญลักษณ์ “ทางเลือกสุขภาพ” (Healthier Choice) ที่มีการปรับสูตร ลดหวานมันเค็ม รณรงค์ให้คนไทยห่างไกลโรคไม่ติอต่อเรื้อรัง (NCDs)

วันนี้ (23 มีนาคม 2568) **นายสมศักดิ์ เทพสุทิน รัฐมนตรีว่าการกระทรวงสาธารณสุข** พร้อมด้วย **นายแพทย์โอภาส การย์กวินพงศ์ ปลัดกระทรวงสาธารณสุข** ร่วมเป็นประธานงานกิจกรรมเดิน - วิ่งทางเลือกสุขภาพ ลดโรค NCDs โดยการส่งเสริมการเลือกผลิตภัณฑ์อาหารที่มีสัญลักษณ์โภชนาการ “ทางเลือกสุขภาพ” ซึ่งนายสมศักดิ์ เทพสุทิน เปิดเผยกับสื่อมวลชนว่า กระทรวงสาธารณสุขมีนโยบายให้คนไทยห่างไกลจากโรคไม่ติดต่อเรื้อรัง หรือ NCDs โดยมุ่งเป้าลดจำนวนผู้ป่วยจากโรคไม่ติดต่อเรื้อรังรายใหม่ เช่น เบาหวาน ความดันโลหิตสูง โรคไตเรื้อรัง และลดความรุนแรงของการเจ็บป่วยในผู้ป่วยรายเก่า ด้วยการส่งเสริมให้มีการปรับพฤติกรรมการบริโภค ดังนั้น สำนักงานคณะกรรมการอาหารและยา (อย.) จึงได้จัดกิจกรรมเดิน - วิ่งทางเลือกสุขภาพ เพื่อรณรงค์และประชาสัมพันธ์ การลดโรคไม่ติดต่อเรื้อรัง หรือโรค NCDs เพื่อให้คนไทยห่างไกลโรคดังกล่าวผ่านการอ่านฉลากและเลือกซื้อผลิตภัณฑ์ที่มีสัญลักษณ์โภชนาการ “ ทางเลือกสุขภาพ” หรือที่เรียกว่า Healthier choice และส่งเสริมการออกกำลังกาย โดยมีกิจกรรมเดิน - วิ่ง 2 ระยะทาง ได้แก่ Mini Marathon 10 กิโลเมตร และ Fun Run 3.5 กิโลเมตร ซึ่งมีผู้เข้าร่วมทั้งหมด 1,000 คน นอกจากนี้ ยังมี บูธกิจกรรมสร้างความรอบรู้ในการเลือกซื้อผลิตภัณฑ์ที่ดีต่อสุขภาพ จากภาคีเครือข่ายภาครัฐ และบูธแสดงผลิตภัณฑ์ทางเลือกสุขภาพจากภาคอุตสาหกรรมภายในงาน ทั้งหมดนี้ เพื่อส่งเสริมให้คนไทยมีสุขภาพที่ดี ลดจำนวนผู้ป่วยโรค NCDs ซึ่งจะเป็นการลดงบประมาณค่ารักษาพยาบาลของประเทศชาติ และสร้างความมั่นคงยั่งยืนให้กับระบบสาธารณสุขไทย

ด้าน **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** กล่าวเพิ่มเติมว่า ในการเลือกซื้อผลิตภัณฑ์อาหาร สิ่งสำคัญที่สุด คือ เลือกที่มี เลข อย. บนฉลาก ซึ่งถือว่าเป็นผลิตภัณฑ์ที่มีคุณภาพได้มาตรฐาน และหากต้องการพิจารณาถึงคุณค่าทางอาหารที่เหมาะกับสุขภาพ สามารถใช้ข้อมูลโภชนาการที่ระบุบนฉลากเพื่อประกอบการตัดสินใจเลือกซื้อ นอกจากนี้ ยังมีอีกหนึ่งทางเลือกของผลิตภัณฑ์อาหารที่มีการปรับสูตรลดหวานมันเค็มให้อยู่ในระดับที่เหมาะสม ผู้บริโภคสามารถสังเกตตราสัญลักษณ์ทางเลือกสุขภาพบนฉลาก ซึ่งปัจจุบันมีผลิตภัณฑ์ดังกล่าว 15 กลุ่ม รวมทั้งสิ้น 3,297 ผลิตภัณฑ์

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 วันที่เผยแพร่ข่าว 23 มีนาคม 2568 / ข่าวแถลง 20 ปีงบประมาณ พ.ศ. 2568